KIRJALLINEN KYSYMYS E-3331/98

esittäjä(t): Graham Mather (PPE) komissiolle

(10. marraskuuta 1998)

Aihe: The Intervention Board Executive Agency (IBEA) ja YMP-varat

IBEA on vastuussa Ison-Briannian parlamentille yhteisen maatalouspolitiikan markkinasäännösten ja maatalouden tukitoimenpiteiden täytäntöönpano- ja hallintokustannuksista Isossa-Britanniassa.

Vuosina 1996-1997 IBEA käsitteli noin 2,5 miljoonaa suoritusta, joista 4,2 miljardia puntaa oli menoja ja 3,2 miljardia puntaa tukimäärärahoja.

Alahuoneen valtiovarainvaliokunta totesi vuosien 1996-1997 kokoomatilistä, että ylin tilintarkastusviran-omainen ei kyennyt hankkimaan kaikkia tilintarkastuksessa tarvittavia tietoja ja selityksiä. Hänen aineistonsa on rajallista, koska IBEA ei kyennyt ylläpitämään täsmällistä ja täysin yhtenäistä kirjanpitoa. Hyväksyttävä selitys puuttuu noin 30 miljoonan punnan suhteen. Valtiovarainvaliokunta totesi lopuksi, että IBEA:n noudattamat rahoitushallinnon normit ovat kiireellisen kohentamisen tarpeessa.

1. Onko komissio tyytyväinen YMP-varojen hallinnointiin Isossa-Britanniassa?

2. Onko komissio tyytyväinen siihen tasoon, jolla IBEA toimii täyttäessään sille kuuluvia tehtäviä?

3. Mitä määräyksiä komissiolla on käytössään Ison-Britannian YMP-varojen hallinnoinnin valvomiseksi?

4. Mitä pakotteita komissiolla on käytössään, jos Ison-Britannian YMP-varojen hallinnointi jää jatkuvasti alle hyväksyttävien normien?

Komission jäsenen Franz Fischlerinkomission puolesta antama vastaus

(9. joulukuuta 1998)

1. ja 2. Komissio ei ole täysin tyytyväinen YMP:n (yhteinen maatalouspolitiikka) varojen hallinnointiin useissa jäsenvaltioissa Yhdistynyt kuningaskunta mukaan lukien. Ylin tilitarkastusviranomainen on antanut ehdollisen lausunnon sekä IBEA:n pitämistä kansallisista tileistä että Euroopan maatalouden ohjaus- ja tukirahaston (EMOTR) tilejä koskevasta vuotuisesta todistuksesta yhteisen maatalouspolitiikan rahoituksesta 21. huhtikuuta 1970 annetun neuvoston asetuksen (EY) 729/70(1) mukaisesti. Nämä ehdolliset lausunnot johtuivat IBEA:n kyvyttömyydestä huolehtia kirjanpidosta täsmällisesti ja yhtenäisesti. Komissio ei todellakaan ole tyytyväinen tähän tilanteeseen ja on tilien tarkastamisen ja hyväksymisen yhteydessä kieltäytynyt hyväksymästä menoja, joita IBEA ei pysty täysin vahvistamaan. Se jättää tällaiset menot hyväksymättä myös tulevaisuudessa. Se on pyytänyt IBEA:ta toteuttamaan toimenpiteitä tilanteen korjaamiseksi, jos mainittu elin haluaa jatkossakin toimia maksajavirastona, jonka tehtävänä on huolehtia EMOTR:n tukiosaston maksuista. Korjaavia toimenpiteitä on todistettavasti toteutettu.

3. Komissio seuraa tiiviisti IBEA:n tilanteen kehittymistä ja toteuttaa tarvittavat toimenpiteet tilintarkastus- ja täsmäytysmenettelyissä todettujen puutteiden korjaamiseksi. Neuvoston asetuksessa (ETY) 729/70, sellaisena kuin se on muutettuna 22. toukokuuta 1995 annetulla neuvoston asetuksella (EY) 1287/95(2), vahvistetaan oikeudellinen kehys YMP-varojen hallinnoinnin valvonnalle. Komissio tekee säännöllisesti tarkastuksia eri markkinoilla ja maksajavirastoissa (mukaan lukien IBEA) YMP-varojen hallinnointia valvoakseen.

4. Tilien tarkastamisen ja hyväksymisen yhteydessä komissiolla on oikeus evätä maksajaviraston kaikkien sellaisten menojen korvaukset, jotka eivät ole yhteisön sääntöjen mukaisia. Komissio käyttää näitä valtuuksia tarpeen mukaan. IBEA:n yleisen toiminnan osalta todettakoon, että mikäli YMP-varojen hallinnointi ei jatkossakaan vastaa hyväksyttyjä vaatimuksia, Ison-Britannian viranomaisia pyydetään soveltamaan asetuksen (ETY) 729/70 4 artiklan 4 kohdan säännöksiä ja perumaan maksajaviraston hyväksyntä.

(1) EYVL L 94, 28.4.1970.

(2) EYVL L 125, 8.6.1995.